text: Hvem kan bruge et brugt sygehus?
  14 februar 2011 kl. 15.26
  Region Syddanmark er klar til at udskrive en konkurrence om, hvem der kan finde på noget at bruge sygehuset i Haderslev til?
  - Vi har besluttet at ansætte en konsulent, som kan forberede en udviklings-konkurrence, siger vicedirektør i Regional Udvikling, Anita Bisgaard, til TV SYD. 
  Hun oplyser, at ATP ikke har meldt tilbage om at bruge en del af sygehuset. Men TV SYD kan i dag oplyse, at ATP definitivt har droppet sygehuset til det nye Udbetaling Danmark-center.
  
  61.000 kvadratmeter
  Sygehuset i Haderslev er på 61.000 kvm. - og ATP ønskede kun 5500 kvm. til deres regionale udbetalingscenter. Region Syddanmark havde foreslået, at Udbetaling Danmark kunne nøjes med et par etager - og de kunne også tømmes til indflytning næste år.
  
  Beklageligt
  - Det er beklageligt, at ATP ikke er interesseret. Men vi har haft en fornemmelse af det, så vi har haft planer igang parallelt. Bl.a. har der været holdt borgermøde for at skaffe gode ideer til bygningernes fremtid, siger Anita Bisgaard.
  Region Syddanmark har i øvrigt to andre sygehuse til salg i disse år.
  